Die Franse Vreemdelegioen is gestig deur 'n wet van koning Louis Philip I van Frankryk wat in 1831 in werking getree het. Daarna kon begin word met die vorming van die eerste regiment. Louis Philippe het die legioene nodig gehad om in Algerië oorlog te voer. Die Vreemdelegioen het die Franse staandemag troepe daar ondersteun vanaf Augustus 1831. Later het hulle vanaf Junie 1835 tot 1838 in Spanje aan die kant van Isabella II van Spanje geveg. Op 16 Desember 1835 is 'n tweede regiment gestig. Ten tyde van die Krimoorlog is die legioen onder andere in die beleg van Sebastopol (1854-1856) ontplooi, en verder in Italië (1859) en Meksiko, waar 'n klein groepie vrywilligers van die legioen onder leiding van kaptein Danjou daarin geslaag het om 'n oormag Meksikane genoegsaam te vertraag om die staandemag troepe tyd te gee om beskerming te bied aan 'n goudtransport. Sedertdien was die Vreemdelegioen deurlopend in die oorsese gebiede van die Franse Ryk ontplooi: in Tonkin (vanaf 1883), op die eiland Formosa (Taiwan) (1885), in Soedan (1892-1893), in die Dahomey-koninkryk (1892-1894), in Madagaskar (1895-1905) en in Marokko (1900-1934).